หวั่นสงครามการค้าปะทุ ภาษีนำเข้าจีนสหรัฐจุดชนวน
โพสต์ทูเดย์ &#8212; ศูนย์วิจัยกสิกรไทย ประเมินแนวโน้มกีดกันการค้าสูงขึ้น หลังสหรัฐขึ้นภาษีล้อรถยนต์จีน
22 ก.ย. 2552

โพสต์ทูเดย์ — ศูนย์วิจัยกสิกรไทย ประเมินแนวโน้มกีดกันการค้าสูงขึ้น หลังสหรัฐขึ้นภาษีล้อรถยนต์จีน
บริษัท ศูนย์วิจัยกสิกรไทย เปิดเผยว่า กระแสการกีดกันทางการค้าทั่วโลกมีแนวโน้มรุนแรงมากขึ้น หลังจากที่สหรัฐปรับขึ้นภาษียางล้อรถยนต์ของจีนจาก 4% เป็น 31% ส่งผลให้ผู้ส่งออกยางล้อรถของจีนได้รับผลกระทบ ขณะที่จีนใช้มาตรการทางการค้าตอบโต้สหรัฐ โดยประกาศไต่สวนการทุ่มตลาดสินค้าไก่และรถยนต์จากสหรัฐ
“ถือเป็นการซ้ำเติมต่อภาวะการค้าโลกที่ซบเซาอยู่แล้วในปัจจุบัน และเป็นปัจจัยถ่วงการฟื้นตัวของเศรษฐกิจโลกด้วย”ศูนย์วิจัยกสิกรไทย กล่าว
นอกจากนี้ ผลพวงดังกล่าวอาจจะส่งผลต่อการส่งออกวัตถุดิบและสินค้าขั้นกลางของไทยไปยังจีน เพราะที่ผ่านมาถือว่าจีนเป็นฐานการผลิตสำคัญที่นำเข้าสินค้าจากประเทศเอเชียจำนวนมาก
ทั้งนี้ การขึ้นภาษียางล้อรถยนต์จากจีน จะทำให้การส่งออกยางพาราของไทยอาจได้รับผลกระทบ เพราะความต้องการนำเข้ายางพาราจากจีนเพื่อผลิตเป็นยางล้อส่งออกไปสหรัฐชะลอตัวลง แต่คาดว่าผลกระทบนี้อาจไม่รุนแรงนัก เนื่องจากยังมีความต้องการนำเข้ายางพาราจากจีนเพื่อใช้ผลิตยางล้อรถสนองความต้องการของตลาดรถยนต์ในจีนที่ยังเติบโตได้ดี ศูนย์วิจัยกสิกรไทย กล่าวว่า การปรับขึ้นภาษียางล้อของสหรัฐ จากจีน อาจเร่งให้ผู้ผลิตยางรถยนต์ของจีนหันมาลงทุนผลิตยางล้อในไทยมากขึ้นด้วย
สำหรับมาตรการตอบโต้ทางการค้าของจีนที่มีแนวโน้มจะปรับขึ้นภาษีสินค้าไก่จากสหรัฐ โดยอยู่ระหว่างการไต่สวนการทุ่มตลาดนั้น คาดว่าอาจไม่ได้ส่งผลดีต่อโอกาสการขยายการส่งออกไก่ของไทยไปจีนนัก เนื่องจากสินค้าไก่ที่ไทยส่งออกส่วนใหญ่เป็นไก่แปรรูปโดยตลาดส่งออกหลักมีอยู่ที่ญี่ปุ่นสัดส่วนนั้นเกือบครึ่งหนึ่ง รองลงมาเป็นอังกฤษ 29% 
ขณะที่สินค้าส่งออกไก่ของสหรัฐที่จีนนำเข้าส่วนใหญ่เป็นอุ้งเท้าไก่ และการส่งออกของไทยไปจีนเป็นสินค้ากระดูกสัตว์ปีกและขนสัตว์ปีกและสินค้าปศุสัตว์อื่นๆ ซึ่งยังมีมูลค่าค่อนข้างน้อยเฉลี่ยปีละราว 3.3 ล้านเหรียญสหรัฐในช่วง 3 ปีที่ผ่านมา แม้ว่าสินค้าไก่ของไทยไปจีนจะได้รับอานิสงส์จากสิทธิประโยชน์ด้านภาษีภายใต้กรอบความตกลงเขตการค้าเสรี (FTA) อาเซียนจีน ตั้งแต่ปี 2548 แล้วก็ตาม